               EUROPSKA KOMISIJA
            Bruxelles, 14.6.2019.
            COM(2019) 208 final
            2019/0101(COD)
            Prijedlog
            UREDBE EUROPSKOG PARLAMENTA I VIJEĆA
            o izmjeni Uredbe (EZ) br. 715/2007 o homologaciji tipa motornih vozila u odnosu na emisije iz lakih osobnih i gospodarskih vozila (Euro 5 i Euro 6) i pristupu podacima za popravke i održavanje vozila
            (Tekst značajan za EGP)

               OBRAZLOŽENJE

               1.KONTEKST PRIJEDLOGA

               •Razlozi i ciljevi prijedloga

               Opći sud 13. prosinca 2018. donio je presudu u izravnim tužbama T-339/16 (Ville de Paris protiv Komisije), T-352/16 (Ville de Bruxelles protiv Komisije) i T-391/16 (Ayuntamiento de Madrid protiv Komisije) za pobijanje Uredbe Komisije (EU) 2016/646 o izmjeni Uredbe (EZ) br. 692/2008 u pogledu emisija iz lakih osobnih i gospodarskih vozila (Euro 6)
                  1
               . U Uredbi (EU) 2016/646 utvrđeni su faktori sukladnosti koji se upotrebljavaju za ocjenu sukladnosti vozila s graničnim vrijednostima emisija u ispitivanju stvarnih emisija tijekom vožnje (RDE). Osporavani faktori sukladnosti bili su upotrijebljeni kako bi se progresivno smanjila razlika između stvarnih emisija tijekom vožnje i emisija izmjerenih u laboratoriju.

               Sud ne sudi o tehničkoj nužnosti faktora sukladnosti. Sud je utvrdio da je Uredbom Komisije (EU) 2016/646 de facto izmijenjena granična vrijednost od 80 mg/km utvrđena u Uredbi (EU) br. 715/2007 tako što je dopuštena viša razina emisija u ispitivanjima stvarnih emisija tijekom vožnje nego u mjerenju emisija u laboratoriju. Sud smatra da je samo zakonodavac mogao uvesti faktore sukladnosti jer se to odnosi na ključan element zakonodavnog akta (Uredba (EZ) br. 715/2007
                  2
               ). Stoga je Sud poništio dio Uredbe (EU) 2016/646 kojom se utvrđuju faktori sukladnosti.

               Poništenje je djelomično. Postupak ispitivanja RDE-a utvrđen Uredbom Komisije (EU) 2016/427
                  3
                i izmijenjen uredbama Komisije (EU) 2016/646
                  4
               , 2017/1154
                  5
                i 2018/1832
                  6
                stoga ostaje na snazi te se i dalje mora provoditi prilikom homologacije.

               Ovaj se prijedlog treba donijeti zbog Presude Općeg suda u izravnim tužbama T-339/16, T-352/16 i T-391/16, a njegovo brzo donošenje ključno je da se izbjegne pravna nesigurnost homologacija dodjeljivanih od 1. rujna 2017. i budućih homologacija. Od ključne je važnosti, naime, da gospodarskim subjektima primjenjiva pravila budu jasna što je prije moguće, a u svakom slučaju do stupanja presude na snagu 23. veljače 2020. Kako bi se rizik od pravne nesigurnosti sveo na najmanju moguću mjeru, u članku 3. utvrđen je rok od tri dana.

               Radi izbjegavanja pravne nesigurnosti homologacija dodjeljivanih od 1. rujna 2017., Opći sud odlučio je odgoditi učinke poništenja za razdoblje od najviše 12 mjeseci (tj. do 23. veljače 2020.) kako bi se Komisiji dalo vremena za provedbu presude.

               U međuvremenu, radi izbjegavanja neopravdanog opterećenja za proizvođače koji su već konstruirali vozila u skladu s ranije donesenim postupkom za RDE, Komisija je odlučila Europskom parlamentu i Vijeću predložiti ponovno uvođenje prethodno utvrđenih faktora sukladnosti.

               Nadalje, Komisija predlaže i da zakonodavac Komisiju ovlasti za godišnje snižavanje faktora sukladnosti koje je utvrdio zakonodavac kako bi se odrazio napredak u točnosti prijenosnih sustava za mjerenje emisija. Time će se omogućiti postupno dodatno smanjivanje stvarnih emisija dušikovih oksida (NOx) tijekom vožnje.

               •Dosljednost s postojećim odredbama politike u određenom području

               Propisi o emisijama donose se u sklopu okvira EU-a za homologaciju automobila, kombija, kamiona i autobusa. Uzastopne norme Euro obilježavaju se arapskim brojkama u slučaju lakih vozila (automobila i kombija) i rimskim brojkama u slučaju teških vozila (kamiona i autobusa). Najnovije norme su Euro 6 za laka vozila i Euro VI za teška vozila.

               –Direktivom 2007/46/EZ
                  7
                osigurava se zajednički pravni okvir za homologaciju automobila, kombija, kamiona i autobusa.

               –Uredbom (EZ) br. 715/2007, o normama Euro 5 i Euro 6, utvrđuje se da je granična vrijednost emisija za automobile u pogledu reguliranih onečišćujućih tvari, posebice dušikovih oksida (NOx, tj. kombiniranih emisija NO i NO2), 80 mg/km.

               –Uredbom (EZ) br. 692/2008 provodi se i izmjenjuje Uredba (EZ) br. 715/2007 o homologaciji motornih vozila s obzirom na emisije iz lakih osobnih i teretnih vozila (Euro 5 i Euro 6) i dostupnosti podataka za popravke i održavanje vozila.

               –Uredbama 2017/1151 (globalno usklađeni ispitni ciklus za laka vozila) i 2018/1832 (Stvarne emisije tijekom vožnje 4) definiraju se novi ispitni postupci za homologaciju vozila i omogućuje se ispitivanje u stvarnim uvjetima, uključujući ispitivanje u neovisnim certificiranim laboratorijima.

               –Uredbom (EZ) br. 595/2009 nalaže se da nova teška vozila i motori moraju biti unutar novih graničnih vrijednosti emisija i uvode se dodatni zahtjevi za pristup informacijama.

               –Uredbom Komisije (EU) br. 582/2011 provodi se i izmjenjuje Uredba (EZ) br. 595/2009 s obzirom na emisije iz teških vozila (Euro VI).

               Uzastopne norme Euro za emisije dovele su do znatnog pada emisija čestica iz ispušnih plinova, s obzirom na masu (PM) i na broj (PN), i pada emisija drugih onečišćujućih tvari iz ispušnih plinova, kao što su ugljikovodici (HC) i ugljikov monoksid (CO). Međutim, emisije NOx, a posebice dušikova dioksida (NO2), iz cestovnog prometa nisu se smanjile od 1991. u skladu s očekivanjima nakon uvođenja normi Euro. Razlog je to što su emisije u „stvarnim uvjetima vožnje” često više od emisija izmjerenih prilikom homologacijskog ispitivanja (posebice u slučaju dizelskih vozila).

               Zbog visokih emisija iz putničkih vozila prilikom vožnje na cesti, u kojem slučaju je posljednjih godina primijećena znatna razlika u odnosu na laboratorijsko ispitivanje, Komisija je razvila postupak ispitivanja RDE-a koji se primjenjuje od 1. rujna 2017. Kod tog se ispitnog postupka, koji bolje odražava stvarne emisije prilikom vožnje na cesti i kojim se smanjuje razlika između stvarnih emisija tijekom vožnje i emisija izmjerenih u laboratoriju, upotrebljavaju prijenosni analizatori emisija u automobilima kako bi se izmjerile emisije prilikom realističnog ispitivanja u vožnji.

               Postupkom za RDE nadopunjuje se postupak mjerenja u laboratoriju kako bi se provjerilo da razine emisija dušika (NOx) i vrijednosti PN izmjerene prilikom laboratorijskog ispitivanja ostaju niske i u stvarnim uvjetima vožnje. Laka vozila za koja je u ispitivanju utvrđeno da su u skladu s najnovijom verzijom normi za emisije, poput Euro 6d-TEMP ili Euro 6d, ispitana su ispitivanjima stvarnih emisija tijekom vožnje.

               Istodobno s uvođenjem znatne promjene ispitnog režima, Uredbom (EU) 2018/858 Europskog parlamenta i Vijeća od 30. svibnja 2018. o homologaciji i nadzoru tržišta motornih vozila omogućit će se učinkovit nadzor tržišta u pogledu okolišne učinkovitosti vozila.

               •Dosljednost u odnosu na druge politike Unije

               Zajedničkim nastojanjima EU-a te nacionalnih, regionalnih i lokalnih vlasti zadnjih se desetljeća poboljšala kvaliteta zraka u Europskoj uniji. To poboljšanje uključuje smanjenje emisija onečišćujućih tvari u zraku od 2000. od 10 % do 70 %, ovisno o onečišćujućoj tvari (i smanjenje količine NOx od 42 %). Ta su smanjenja i posljedica uspješne kontrole emisija integriranjem zahtjeva za zaštitu okoliša u sektor prijevoza
                  8
               .

               Međutim, gradovi diljem Europske unije i dalje se suočavaju s ozbiljnim problemima zbog koncentracija dušikova dioksida u otvorenom prostoru (NO2), a cestovni promet i dalje je glavni faktor koji pridonosi premašivanju graničnih vrijednosti utvrđenih u Direktivi o kvaliteti zraka i čišćem zraku za Europu (Direktiva 2008/50/EZ), kojom se nastoji zaštititi ljudsko zdravlje i okoliš. Prekoračenja za 2016. prijavilo je 19 država članica
                  9
               , obično u gradovima i zbog visokih emisija NOx (NO + NO2) iz lokalnog prometa. Tome znatno pridonose emisije NOx iz dizelskih vozila i kombija, koje mogu biti znatno više u stvarnim uvjetima vožnje od propisanih graničnih vrijednosti emisija izmjerenih laboratorijskim ispitnim ciklusom
                  10
               .

               Obvezne granične vrijednosti emisija NOx za dizelska vozila u EU-u postupno su smanjene s 500 mg/km u normi Euro 3 (u normama Euro 1 i Euro 2 nisu bile utvrđene granične vrijednosti za NOx za dizelska vozila) na 80 mg/km u normi Euro 6
                  11
               . Međutim, postoje dokazi da se stvarne emisije NOx u vožnji nisu smanjile u istoj mjeri unatoč tim sve strožim graničnim vrijednostima za NOx, koje se provjeravaju u laboratoriju uz primjenu standardiziranog ispitnog ciklusa (Weiss et al. 2011).

               Komisija je reagirala razvijanjem postupka za utvrđivanje stvarnih emisija tijekom vožnje (RDE). Taj novi ispitni postupak ključan je za kontroliranje stvarnih emisija NOx iz dizelskih automobila tijekom vožnje. Najprije se, od početka 2016., primjenjivao radi kontroliranja kao dopuna laboratorijskom ispitivanju, a na nove tipove vozila primjenjuje se od 1. rujna 2017.; od 1. rujna 2019. primjenjivat će se na sva nova vozila.

               2.PRAVNA OSNOVA, SUPSIDIJARNOST I PROPORCIONALNOST

               •Pravna osnova

                  Pravna je osnova prijedloga članak 114. Ugovora o funkcioniranju Europske unije (UFEU).

               •Supsidijarnost (za neisključivu nadležnost)

               U skladu s ostalim zakonodavstvom koje se odnosi na homologaciju tipa motornih vozila mjera koja se razmatra temelji se na članku 114. UFEU-a kojim se jamči funkcioniranje unutarnjeg tržišta.

               Mjera Europske unije nužna je jer je potrebno izbjeći nastanak prepreka jedinstvenom tržištu, konkretno u području automobilske industrije, i zbog prekogranične prirode zagađenja zraka i klimatskih promjena. Iako su učinci glavnih onečišćujućih tvari u zraku najizraženiji u blizini izvora onečišćenja, učinci na kvalitetu zraka nisu ograničeni na to područje, a prekogranično onečišćenje ozbiljan je ekološki problem koji onemogućava rješavanje tog pitanja na nacionalnoj razini. Atmosfersko modeliranje pokazuje da onečišćenje čiji je izvor u jednoj državi članici pridonosi onečišćenju u drugim državama članicama. Kako bi se riješio problem onečišćenja zraka potrebno je usklađeno djelovanje na razini EU-a.

               •Proporcionalnost

               Ovaj je prijedlog proporcionalan jer se njime osigurava potrebna pravna promjena te istodobno ne prelazi ono što je potrebno za postizanje cilja smanjenja emisija onečišćujućih tvari iz motornih vozila, s jedne strane, te osiguravanja pravne sigurnosti za proizvođače vozila, s druge strane. Njime se osiguravaju pravni uvjeti nužni za održavanje, u mjeri u kojoj je to moguće, jednakih uvjeta za proizvođače.

               •Odabir instrumenta

               Odabir uredbe primjeren je jer se njome izmjenjuje postojeća uredba.

               3.REZULTATI EX POST EVALUACIJA, SAVJETOVANJA S DIONICIMA I PROCJENE UČINAKA

               •Ex post evaluacija/provjera primjerenosti postojećeg zakonodavstva

               Nije primjenjivo.

               •Savjetovanja s dionicima

               Komisija je prije donošenja faktora sukladnosti za stvarne emisije tijekom vožnje (RDE) poslala upitnik dionicima iz automobilske industrije. U upitniku su zatražene tehničke informacije i podaci za potrebe Komisijine procjene. Pitanja su se odnosila na sljedeće tri teme:

               a) sastav svih novih dizelskih vozila u pogledu tehnologija za smanjenje emisija NOx;

               b) dostupni podaci o sadašnjim stvarnim emisijama tih vozila tijekom vožnje;

               c) informacije o općenitom potencijalu za smanjenje emisija NOx.

               Primljena su četiri odgovora. Odgovore su dostavili Udruženje europskih proizvođača automobila (ACEA), Udruženje za kontrolu emisija upotrebom katalizatora (AECC), jedno udruženje proizvođača vozila (koje je svoj odgovor dostavilo pod uvjetom da ostane anonimno) i velik dobavljač 1. reda (koji je svoj odgovor dostavio pod uvjetom da ostane anoniman). Unatoč tome što je upućeno nekoliko pisanih i usmenih zahtjeva u odgovarajućim radnim skupinama, nijedan pojedinačni proizvođač vozila nije poslao odgovor. Od četiri primljena odgovora samo su odgovori AECC-a i dobavljača 1. reda sadržavali relevantne informacije i podatke. Korist od preostala dva odgovora u tom kontekstu bila je ograničena.

               •Prikupljanje i primjena stručnih znanja

                  Prije donošenja Uredbe (EU) 2016/646 Zajednički istraživački centar Komisije Europske komisije (JRC) proveo je metastudiju o podacima o emisijama NOx dobivenih ispitivanjem dizelskih vozila u skladu s normom Euro 6 prijenosnim sustavom za mjerenje emisija (PEMS). Dobiveni skup podataka sastojao se od 36 dizelskih vozila različitih tipova i 234 pojedinačne ispitne vožnje. Skup podataka bio je sveobuhvatan i pouzdan te je pokazao da je srednja razina emisija NOx dizelskih vozila u skladu s normom Euro 6 oko 4 (što je četiri puta više od propisane granične vrijednosti NOx).

               •Procjena učinka

               Za ovaj prijedlog nije potrebna procjena učinka. Ovom se inicijativom jednostavno mijenja pravni instrument kojim se utvrđuju isti postojeći faktori sukladnosti koji su potrebni za pravilnu primjenu postupka ispitivanja RDE-a i Komisija se ovlašćuje za daljnje smanjenje faktora sukladnosti radi prilagodbe tehničkom napretku. Faktori sukladnosti ne utječu na postojeće granične vrijednosti emisija utvrđene u Uredbi (EZ) br. 715/2007, za koje je provedena procjena učinka u vrijeme donošenja Uredbe (EZ) br. 715/2007
                  12
               .

               •Temeljna prava

                  Ovim se Prijedlogom ne utječe na zaštitu temeljnih prava.

               4.UTJECAJ NA PRORAČUN

                  Nije primjenljivo.

               5.OSTALI DIJELOVI

               •Planovi provedbe i mehanizmi praćenja, evaluacije i izvješćivanja

               Nije primjenljivo.

               •Dokumenti s obrazloženjima (za direktive)

               Nije primjenljivo.

               2019/0101 (COD)

               Prijedlog

               UREDBE EUROPSKOG PARLAMENTA I VIJEĆA

               o izmjeni Uredbe (EZ) br. 715/2007 o homologaciji tipa motornih vozila u odnosu na emisije iz lakih osobnih i gospodarskih vozila (Euro 5 i Euro 6) i pristupu podacima za popravke i održavanje vozila

               (Tekst značajan za EGP)

               EUROPSKI PARLAMENT I VIJEĆE EUROPSKE UNIJE,

               uzimajući u obzir Ugovor o funkcioniranju Europske unije, a posebno njegov članak 114.,

               uzimajući u obzir prijedlog Europske komisije,

               nakon prosljeđivanja nacrta zakonodavnog akta nacionalnim parlamentima,

               uzimajući u obzir mišljenje Europskoga gospodarskog i socijalnog odbora
                  13
               ,

               u skladu s redovnim zakonodavnim postupkom,

               budući da:

               (1)Uredba (EZ) br. 715/2007 Europskog parlamenta i Vijeća
                  14
                jedan je od zasebnih regulatornih akata u smislu postupka za homologaciju tipa, kako je utvrđen Direktivom 2007/46/EZ Europskog parlamenta i Vijeća
                  15
               .

               (2)Uredbom (EZ) br. 715/2007 zahtijeva se da nova laka vozila moraju biti unutar određenih graničnih vrijednosti emisija (norme Euro 5 i Euro 6) i utvrđuju se dodatni zahtjevi za dostupnost podataka za popravke i održavanje vozila. Konkretne tehničke odredbe nužne za provedbu te uredbe utvrđene su u Uredbi Komisije (EZ) br. 692/2008
                  16
                i, kasnije, Uredbi Komisije (EU) 2017/1151
                  17
               .

               (3)Zahtjevi za homologaciju tipa s obzirom na emisije motornih vozila postupno su znatno postroženi uvođenjem emisijskih normi Euro i njihovim naknadnim revizijama. Premda su se emisije niza reguliranih onečišćujućih tvari iz vozila općenito znatno smanjile, nisu se smanjile emisije NOx iz dizelskih motora ni emisije čestica iz benzinskih motora s izravnim ubrizgavanjem, posebice onih ugrađenih u laka vozila. Stoga su potrebne mjere za poboljšanje te situacije.

               (4)Komisija je detaljno analizirala postupke, ispitivanja i zahtjeve za homologaciju tipa utvrđene Uredbom (EZ) br. 692/2008 na temelju vlastitih istraživanja i informacija iz vanjskih izvora te je utvrdila da su emisije koje stvarno nastaju u cestovnom prometu vozila u skladu s normom Euro 5 ili Euro 6 znatno veće od emisija izmjerenih u novom regulatornom europskom voznom ciklusu (NEDC), osobito kad je riječ o emisijama NOx iz dizelskih vozila.

               (5)Stoga je Komisija razvila postupak za utvrđivanje stvarnih emisija tijekom vožnje (RDE), novu metodologiju za ispitivanje emisija iz vozila u stvarnim uvjetima vožnje. Postupak ispitivanja RDE-a uveden je uredbama Komisije (EU) 2016/427
                  18
                i (EU) 2016/646
                  19
               , kasnije preuzet u Uredbi (EU) 2017/1151 i poboljšan Uredbom Komisije (EU) 2017/1154
                  20
               .

               (6)Uredbom (EU) 2016/646
                  21
                uvedeni su datumi početka primjene postupka ispitivanja RDE-a i kriteriji sukladnosti za stvarne emisije tijekom vožnje. Za tu su svrhu upotrijebljeni faktori sukladnosti specifični za pojedine onečišćujuće tvari kako bi se uzele u obzir statističke i tehničke nesigurnosti mjerenja provedenih prijenosnim sustavom za mjerenje emisija (PEMS).

               (7)Opći sud 13. prosinca 2018. donio je presudu u spojenim predmetima T-339/16, T-352/16 i T-391/16
                  22
                za pobijanje Uredbe Komisije (EU) 2016/646. Opći sud poništio je dio Uredbe (EU) 2016/646 kojom se utvrđuju faktori sukladnosti koji se upotrebljavaju za ocjenjivanje sukladnosti rezultata ispitivanja stvarnih emisija tijekom vožnje s graničnim vrijednostima emisija utvrđenima u Uredbi (EZ) br. 715/2007. Sud je presudio da je samo zakonodavac mogao uvesti te faktore sukladnosti jer se odnose na ključan element Uredbe (EZ) br. 715/2007.

               (8)Opći sud nije doveo u pitanje tehničko opravdanje faktora sukladnosti. Stoga i s obzirom na činjenicu da na trenutačnom stupnju tehnološkog razvoja i dalje postoji razlika između stvarnih emisija izmjerenih tijekom vožnje i emisija izmjerenih u laboratoriju, primjereno je uvesti faktore sukladnosti u Uredbu (EZ) br. 715/2007.

               (9)Kako bi se proizvođačima omogućilo da se usklade s graničnim vrijednostima norme Euro 6 u kontekstu postupka ispitivanja RDE-a, kriteriji sukladnosti za RDE trebali bi se uvesti u dva koraka. U prvom bi se koraku, na zahtjev proizvođača, trebao upotrebljavati privremeni faktor sukladnosti, a u drugom bi se koraku trebao upotrebljavati samo konačni faktor sukladnosti. Komisija bi trebala preispitivati konačne faktore sukladnosti s obzirom na tehnički napredak.

               (10)Ugovorom iz Lisabona uvedena je mogućnost da zakonodavac na Komisiju prenese ovlast donošenja nezakonodavnih akata opće primjene radi dopune ili izmjene određenih elemenata zakonodavnog akta koji nisu ključni. Mjere koje se mogu obuhvatiti delegiranjem ovlasti u skladu s člankom 290. stavkom 1. UFEU-a načelno odgovaraju mjerama obuhvaćenima regulatornim postupkom s kontrolom utvrđenim člankom 5.a Odluke Vijeća 1999/468/EZ
                  23
               . Stoga je potrebno odredbe Uredbe (EZ) br. 715/2007 kojima je predviđena primjena regulatornog postupka s kontrolom prilagoditi članku 290. UFEU-a.

               (11)Kako bi se pridonijelo postizanju ciljeva Unije u pogledu kvalitete zraka i smanjile emisije iz vozila, Komisiji bi trebalo delegirati ovlast za donošenje akata u skladu s člankom 290. Ugovora o funkcioniranju Europske unije (UFEU) u pogledu detaljnih pravila o specifičnim procedurama, ispitivanjima i zahtjevima za homologaciju. Delegirane ovlasti trebale bi uključivati dopunjavanje Uredbe (EZ) br. 715/2007 tim revidiranim pravilima i ispitnim ciklusima za mjerenje emisija, zahtjevima za provedbu zabrane uporabe poremećajnih uređaja koji smanjuju djelotvornost sustava za kontrolu emisija, mjerama potrebnima za provedbu obveze proizvođača da omogući neograničeni i standardizirani pristup podacima za popravke i održavanje vozila te donošenjem revidiranog postupka mjerenja čestica. Nadalje, delegirane ovlasti trebale bi uključivati i mijenjanje Uredbe (EZ) br. 715/2007 radi smanjenja konačnih faktora sukladnosti zbog tehničkog napretka prijenosnog sustava za mjerenje emisija (PEMS), radi ponovnog određivanja graničnih vrijednosti utemeljenih na masi čestica i radi uvođenja graničnih vrijednosti utemeljenih na broju čestica. Posebno je važno da Komisija tijekom svojeg pripremnog rada provede odgovarajuća savjetovanja, uključujući ona na razini stručnjaka, te da se ta savjetovanja provedu u skladu s načelima utvrđenima u Međuinstitucijskom sporazumu o boljoj izradi zakonodavstva od 13. travnja 2016.  Osobito, s ciljem osiguravanja ravnopravnog sudjelovanja u pripremi delegiranih akata, Europski parlament i Vijeće trebali bi primiti sve dokumente istodobno kada i stručnjaci iz država članica, a njihovi bi stručnjaci trebali sustavno imati pristup sastancima stručnih skupina Komisije koji se odnose na pripremu delegiranih akata.

               (12)Kako bi se osigurao kontinuitet provedbe s obzirom na tehnički napredak, regulatorni postupci s kontrolom koji su u tijeku u trenutku stupanja na snagu ove Uredbe za koje je odbor već dostavio svoje mišljenje trebali bi biti provedeni u skladu s člankom 5.a Odluke 1999/468/EZ.

               (13)Kako bi se osigurali jedinstveni uvjeti za provedbu članka 4. stavaka 2. i 3. Uredbe (EU) br. 715/2007, provedbene ovlasti trebalo bi dodijeliti Komisiji. Te bi ovlasti trebalo izvršavati u skladu s Uredbom (EU) br. 182/2011 Europskog parlamenta i Vijeća
                  24
               .

               (14)S obzirom na to da ciljeve ove Uredbe, odnosno utvrđivanje pravila o emisijama iz motornih vozila radi pridonošenja osnovnim ciljevima kvalitete zraka, ne mogu dostatno ostvariti države članice jer se motorna vozila s valjanom homologacijom mogu prodavati izvan nacionalnih granica, nego se zbog njezina opsega ili učinaka djelovanja oni na bolji način mogu ostvariti na razini Unije, Unija može donijeti mjere u skladu s načelom supsidijarnosti utvrđenim u članku 5. Ugovora o Europskoj uniji. U skladu s načelom proporcionalnosti utvrđenim u tom članku, ova Uredba ne prelazi ono što je potrebno za ostvarivanje tih ciljeva.

               (15)Uredbu (EZ) br. 715/2007 trebalo bi stoga na odgovarajući način izmijeniti,

               DONIJELI SU OVU UREDBU:

               Članak 1.

               Uredba (EZ) br. 715/2007 mijenja se kako slijedi:

               (1)članak 2. stavak 2. zamjenjuje se sljedećim:

               „2.  Homologacija tipa koja je dodijeljena u skladu s ovom Uredbom može se na zahtjev proizvođača proširiti od vozila iz stavka 1. na vozila kategorija M1, M2, N1 i N2, prema definiciji u Prilogu II. Direktivi 2007/46/EZ, čija referentna masa nije veća od 2 840 kg i koja ispunjavaju zahtjeve utvrđene u ovoj Uredbi.”;

               (2)u članku 3. uvodna formulacija zamjenjuje se sljedećim:

               „U ovoj Uredbi primjenjuju se sljedeće definicije:”;

               (3)članak 4. mijenja se kako slijedi:

               (a)stavak 1. zamjenjuje se sljedećim:

               „1.Proizvođači moraju dokazati da su sva nova vozila koja su prodana, registrirana ili stavljena u uporabu u Zajednici homologirana u skladu s ovom Uredbom. Proizvođači moraju također dokazati da su svi novi zamjenski uređaji za kontrolu onečišćenja za koje se zahtijeva homologacija tipa i koji se prodaju ili stavljaju u uporabu u Zajednici homologirani u skladu s ovom Uredbom.

               Te obveze uključuju poštovanje graničnih vrijednosti iz Priloga I. Za potrebe utvrđivanja sukladnosti s graničnim vrijednostima emisija prema normi Euro 6 iz tablice 2. Priloga I. vrijednosti emisija utvrđene u svakom valjanom ispitivanju za utvrđivanje stvarnih emisija tijekom vožnje (RDE) dijele se s primjenjivim faktorom sukladnosti iz tablice 2.a Priloga I. Rezultat mora biti niži od graničnih vrijednosti emisija norme Euro 6 iz Tablice 2. tog Priloga.”;

               (b)stavak 4. zamjenjuje se sljedećim:

               „4. Komisija provedbenim aktima određuje konkretne mjere i zahtjeve iz stavaka 2. i 3. Ti se provedbeni akti donose u skladu s postupkom ispitivanja iz članka 15. stavka 2.”;

               (4)članak 5. mijenja se kako slijedi:

               (a)stavak 1. zamjenjuje se sljedećim:

               „1.
                      Proizvođač oprema vozila tako da su sastavni dijelovi koji bi mogli utjecati na emisije konstruirani, izrađeni i ugrađeni tako da u uobičajenoj uporabi omogućuju vozilu sukladnost s ovom Uredbom.”;

               (b)u stavku 3. uvodna rečenica zamjenjuje se sljedećim:

               „3. Komisija je ovlaštena donijeti delegirane akte u skladu s člankom 14.a kako bi se dopunili stavci 1. i 2. utvrđivanjem posebnih zahtjeva i razvijanjem posebnih postupaka, ispitivanja i zahtjeva za homologaciju tipa iz ovog stavka, a oni se odnose na sljedeće elemente:”;

               (5)u članku 6. stavku 7. druga rečenica zamjenjuje se sljedećim:

               „U slučaju da takvi podaci nisu još dostupni, ili da u tom trenutku još nisu u skladu s ovom Uredbom, proizvođač ih treba osigurati u razdoblju od šest mjeseci od dana dodjeljivanja homologacije tipa.”;

               (6)članak 8. zamjenjuje se sljedećim:

               „Članak 8.

               Delegirani akti o pristupu podacima za popravke i održavanje vozila

               Komisija je ovlaštena donositi delegirane akte u skladu s člankom 14.a radi dopunjavanja članaka 6. i 7. To obuhvaća definiranje i osuvremenjivanje tehničkih specifikacija koje se odnose na način kojim se prenose informacije povezane s OBD-om i za popravke i održavanje vozila, pri čemu se posebna pozornost posvećuje specifičnim potrebama MSP-ova.”;

               (7)članak 10. mijenja se kako slijedi:

               (a)stavak 1. zamjenjuje se sljedećim:

               „1.  S učinkom od 2. srpnja 2007., ako to zahtijeva proizvođač, nacionalna tijela ne smiju, zbog razloga koji se odnose na emisije ili potrošnju goriva vozila, odbiti dodjeljivanje EZ homologacije tipa ili nacionalne homologacije tipa za novi tip vozila ni zabraniti registraciju, prodaju ni stavljanje u uporabu kad je odgovarajuće vozilo sukladno s ovom Uredbom, posebno s graničnim vrijednostima prema normi Euro 5 utvrđenima u tablici 1. Priloga I. ili s graničnim vrijednostima prema normi Euro 6 utvrđenim u tablici 2. Priloga I., u skladu s drugim podstavkom članka 4. stavka 1.”;

               (b)stavci 4. i 5. zamjenjuju se sljedećim:

               „4. S učinkom od 1. rujna 2014., i od 1. rujna 2015. u slučaju vozila kategorije N1, razreda II i III, i kategorije N2, nacionalna tijela dužna su, zbog razloga koji se odnose na emisije ili potrošnju goriva vozila, odbiti dodjeljivanje EZ homologacije tipa ili nacionalne homologacije tipa za nove tipove vozila koji nisu sukladni s ovom Uredbom, posebno s graničnim vrijednostima prema normi Euro 6 utvrđenima u tablici 2. Priloga I.

               Sukladnost s graničnim vrijednostima prema normi Euro 6 tijekom svakog valjanog ispitivanja RDE-a utvrđuje se tako što se uzima u obzir faktor sukladnosti specifičan za svaku pojedinu onečišćujuću tvar utvrđen u tablici 2.a Priloga I. u skladu s drugim podstavkom članka 4. stavka 1.

               5.  S učinkom od 1. rujna 2015., i od 1. rujna 2016. u slučaju vozila kategorije N1, razreda II i III, i kategorije N2, nacionalna tijela dužna su, u slučaju novih vozila koja nisu sukladna s ovom Uredbom, posebno s graničnim vrijednostima prema normi Euro 6 utvrđenima u tablici 2. Priloga I., [„kako je utvrđeno u skladu s drugim podstavkom stavka 4.”,] smatrati da potvrde o sukladnosti više nisu važeće u smislu članka 18. Direktive 2007/46/EZ te, zbog razloga koji se odnose na emisije ili potrošnju goriva, zabraniti registraciju, prodaju ili stavljanje u uporabu takvih vozila.

               Sukladnost s graničnim vrijednostima prema normi Euro 6 tijekom svakog valjanog ispitivanja RDE-a utvrđuje se tako što se uzima u obzir faktor sukladnosti specifičan za svaku pojedinu onečišćujuću tvar utvrđen u tablici 2.a Priloga I. u skladu s drugim podstavkom članka 4. stavka 1.”;

               (8)članak 11. stavak 1. zamjenjuje se sljedećim:

               „1.  Za nove zamjenske uređaje za kontrolu onečišćenja koji su namijenjeni za ugradnju u vozila homologirana na temelju ove Uredbe, nacionalna tijela dužna su zabraniti njihovu prodaju ili ugradnju u vozilo ako ne pripadaju tipu za koji je dodijeljena homologacija tipa u skladu s ovom Uredbom.”;

               (9)u članku 12. stavku 1. prvi podstavak zamjenjuje se sljedećim:

               „1.  Države članice mogu predvidjeti financijske poticaje koji se primjenjuju za serijski proizvedena vozila koja su u skladu s ovom Uredbom.”;

               (10)u članku 14. stavci 2. i 3. zamjenjuju se sljedećim:

               „2. Komisija je ovlaštena za donošenje delegiranih akata u skladu s člankom 14.a radi donošenja sljedećih mjera na temelju rezultata programa mjerenja čestica UNECE-a, koji je proveden pod pokroviteljstvom Svjetskog foruma za usklađivanje pravilnika o vozilima, pri čemu ne smije snižavati razinu zaštite okoliša u Uniji:

               (a)
                     izmjena ove Uredbe radi promjene graničnih vrijednosti mase čestica i broja čestica utvrđenih u Prilogu I.:

               (b)
                     dopuna ove Uredbe donošenjem revidiranog postupka mjerenja broja čestica.

               3. Komisija je ovlaštena donositi delegirane akte u skladu s člankom 14.a kojima se:

               (a) dopunjuje ova Uredba radi prilagodbe postupaka, ispitivanja i zahtjeva te ispitnih ciklusa za mjerenje emisija kako bi oni primjereno odražavali stvarne emisije tijekom vožnje;

               (b) izmjenjuje ova Uredba kako bi tehničkom napretku prilagodila konačne faktore sukladnosti specifične za pojedine onečišćujuće tvari utvrđene u tablici 2.a Priloga I.”;

               (11)umeće se sljedeći članak 14.a:

               „Članak 14.a

               Izvršavanje delegiranja ovlasti

               1.   Ovlast za donošenje delegiranih akata dodjeljuje se Komisiji podložno uvjetima utvrđenima u ovom članku.

               2.     Ovlast za donošenje delegiranih akata iz članka 5. stavka 3., članka 8. i članka 14. stavaka 2. i 3. dodjeljuje se Komisiji na razdoblje od pet godina počevši od ... [datum stupanja na snagu]. Komisija izrađuje izvješće o delegiranju ovlasti najkasnije devet mjeseci prije kraja razdoblja od pet godina. Delegiranje ovlasti prešutno se produljuje za razdoblja jednakog trajanja, osim ako se Europski parlament ili Vijeće tom produljenju usprotive najkasnije tri mjeseca prije kraja svakog razdoblja.

               3.   Europski parlament ili Vijeće u svakom trenutku mogu opozvati delegiranje ovlasti iz članka 5. stavka 3., članka 8. i članka 14. stavaka 2. i 3. Odlukom o opozivu prekida se delegiranje ovlasti koje je u njoj navedeno. Opoziv počinje proizvoditi učinke sljedećeg dana od dana objave spomenute odluke u Službenom listu Europske unije ili na kasniji dan naveden u spomenutoj odluci.  On ne utječe na valjanost delegiranih akata koji su već na snazi.

               4.  Prije donošenja delegiranog akta Komisija se savjetuje sa stručnjacima koje je imenovala svaka država članica u skladu s načelima utvrđenima u Međuinstitucijskom sporazumu o boljoj izradi zakonodavstva od 13. travnja 2016.

               5.   Čim donese delegirani akt, Komisija ga istodobno priopćuje Europskom parlamentu i Vijeću.

               6.  Delegirani akt donesen na temelju članka 5. stavka 3., članka 8. i članka 14. stavaka 2. i 3. stupa na snagu samo ako Europski parlament ili Vijeće u roku od dva mjeseca od priopćenja tog akta Europskom parlamentu i Vijeću na njega ne podnesu nikakav prigovor ili ako su prije isteka tog roka i Europski parlament i Vijeće obavijestili Komisiju da neće podnijeti prigovore. Taj se rok produljuje za dva mjeseca na inicijativu Europskog parlamenta ili Vijeća.”;

               (12)članak 15. zamjenjuje se sljedećim:

               „Članak 15.

               Postupak odbora

               1.Komisiji pomaže Odbor iz članka 40. stavka 1. Direktive 2007/46/EZ. Navedeni odbor je odbor u smislu Uredbe (EU) br. 182/2011.

               2.Pri upućivanju na ovaj stavak primjenjuje se članak 5. Uredbe (EU) br. 182/2011.”;

               (13)Prilog I. mijenja se u skladu s Prilogom ovoj Uredbi.

               Članak 2.

               Ova Uredba ne utječe na postupke u tijeku u skladu s člankom 5. stavkom 3., člankom 8. i člankom 14. stavcima 2. i 3. Uredbe (EZ) br. 715/2007 u okviru kojih je odbor već donio mišljenje u skladu s člankom 5.a Odluke 1999/468/EZ.

               Članak 3.

               Ova Uredba stupa na snagu trećeg dana od dana objave u Službenom listu Europske unije.

               Ova je Uredba u cijelosti obvezujuća i izravno se primjenjuje u svim državama članicama.

               Sastavljeno u Bruxellesu,

                  Za Europski parlament
                        Za Vijeće

                  Predsjednik
                        Predsjednik

                     (1)

                        SL L 109, 26.4.2016., str. 1.

                     (2)

                        Uredba (EZ) br. 715/2007 Europskog parlamenta i Vijeća od 20. lipnja 2007. o homologaciji tipa motornih vozila u odnosu na emisije iz lakih osobnih i gospodarskih vozila (Euro 5 i Euro 6) i pristupu podacima za popravke i održavanje vozila, SL L 171, 29.6.2007., str. 1.

                     (3)

                        Uredba Komisije (EU) 2016/427 оd 10. ožujka 2016. o izmjeni Uredbe (EZ) br. 692/2008 s obzirom na emisije iz lakih osobnih i gospodarskih vozila (Euro 6), SL L 82, 31.3.2016., str. 1.

                     (4)

                        Uredba Komisije (EU) 2016/646 od 20. travnja 2016. o izmjeni Uredbe (EZ) br. 692/2008 u pogledu emisija iz lakih osobnih i gospodarskih vozila (Euro 6), SL L 109, 26.4.2016., str. 1.

                     (5)

                        Uredba Komisije (EU) 2017/1154 od 7. lipnja 2017. o izmjeni Uredbe Komisije (EU) 2017/1151 o dopuni Uredbe (EZ) br. 715/2007 Europskog parlamenta i Vijeća o homologaciji tipa motornih vozila u odnosu na emisije iz lakih osobnih i gospodarskih vozila (Euro 5 i Euro 6) i pristupu podacima za popravke i održavanje vozila, o izmjeni Direktive 2007/46/EZ Europskog parlamenta i Vijeća, Uredbe Komisije (EZ) br. 692/2008 i Uredbe Komisije (EU) br. 1230/2012 te stavljanju izvan snage Uredbe (EZ) br. 692/2008 te o izmjeni Direktive 2007/46/EZ Europskog parlamenta i Vijeća s obzirom na stvarne emisije tijekom vožnje lakih osobnih i gospodarskih vozila (Euro 6), SL L 175, 7.7.2017., str. 708.

                     (6)

                        Uredba Komisije (EU) 2018/1832 оd 5. studenoga 2018. o izmjeni Direktive 2007/46/EZ Europskog parlamenta i Vijeća, Uredbe Komisije (EZ) br. 692/2008 i Uredbe Komisije (EU) 2017/1151 u svrhu poboljšanja homologacijskih ispitivanja i postupaka za emisije iz lakih osobnih i gospodarskih vozila, uključujući one za sukladnost u uporabi i stvarne emisije tijekom vožnje te uvođenje uređaja za praćenje potrošnje goriva i električne energije, SL L 301, 27.11.2018., str. 1.

                     (7)

                        Direktiva 2007/46/EZ Europskog parlamenta i Vijeća od 5. rujna 2007. o uspostavi okvira za homologaciju motornih vozila i njihovih prikolica te sustava, sastavnih dijelova i zasebnih tehničkih jedinica namijenjenih za takva vozila (Okvirna direktiva), SL L 263, 9.10.2007., str. 1.

                     (8)

                        Vidjeti: COM(2018) 330 Europa koja štiti: Čisti zrak za sve.

                     (9)

                        Vidjeti: EAO, 2019. Kvaliteta zraka u Europi – izvješće iz 2018.
                  https://www.eea.europa.eu/publications/air-quality-in-europe-2018

                     (10)

                        Cestovni promet krivac je za oko 40 % emisija dušikovih oksida u EU-u.  Od ukupnih emisija dušikovih oksida iz vozila oko 80 % je iz dizelskih vozila.

                     (11)

                        Granična vrijednost za NOx u normi Euro 6 uvedena je 2007., a počela se primjenjivati na nove tipove vozila u rujnu 2014. te na nova vozila u rujnu 2015.

                     (12)

                        Radni dokument službi Komisije – Prilog Prijedlogu uredbe Europskog parlamenta i Vijeća o homologaciji tipa motornih vozila u odnosu na emisije i pristupu podacima za popravke vozila i o izmjeni Direktive 72/306/EEZ i Direktive ../../EC – Procjena učinka {COM(2005) 683 final}./* SEC/2005/1745 */

                     (13)

                        SL C , , str. ..

                     (14)

                        Uredba (EZ) br. 715/2007 Europskog parlamenta i Vijeća od 20. lipnja 2007. o homologaciji tipa motornih vozila u odnosu na emisije iz lakih osobnih i gospodarskih vozila (Euro 5 i Euro 6) i pristupu podacima za popravke i održavanje vozila (SL L 171, 29.6.2007., str. 1.).

                     (15)

                        Direktiva 2007/46/EZ Europskog parlamenta i Vijeća od 5. rujna 2007. o uspostavi okvira za homologaciju motornih vozila i njihovih prikolica te sustava, sastavnih dijelova i zasebnih tehničkih jedinica namijenjenih za takva vozila (Okvirna direktiva) (SL L 263, 9.10.2007., str. 1.).

                     (16)

                        Uredba Komisije (EZ) br. 692/2008 od 18. srpnja 2008. o provedbi i izmjeni Uredbe (EZ) br. 715/2007 Europskog parlamenta i Vijeća o homologaciji motornih vozila s obzirom na emisije iz lakih osobnih i teretnih vozila (Euro 5 i Euro 6) i dostupnosti podataka za popravke i održavanje vozila (SL L 199, 28.7.2008., str. 1.).

                     (17)

                        Uredba Komisije (EU) 2017/1151 od 1. lipnja 2017. o dopuni Uredbe (EZ) br. 715/2007 Europskog parlamenta i Vijeća o homologaciji tipa motornih vozila u odnosu na emisije iz lakih osobnih i gospodarskih vozila (Euro 5 i Euro 6) i pristupu podacima za popravke i održavanje vozila, o izmjeni Direktive 2007/46/EZ Europskog parlamenta i Vijeća, Uredbe Komisije (EZ) br. 692/2008 i Uredbe Komisije (EU) br. 1230/2012 te stavljanju izvan snage Uredbe Komisije (EZ) br. 692/2008 (SL L 175, 7.7.2017., str. 1.).

                     (18)

                        Uredba Komisije (EU) 2016/427 od 10. ožujka 2016. o izmjeni Uredbe (EZ) br. 692/2008 s obzirom na emisije iz lakih osobnih i gospodarskih vozila (Euro 6) (SL L 82, 31.3.2016., str. 1.).

                     (19)

                        Uredba Komisije (EU) 2016/646 od 20. travnja 2016. o izmjeni Uredbe (EZ) br. 692/2008 u pogledu emisija iz lakih osobnih i gospodarskih vozila (Euro 6) (SL L 109, 26.4.2016., str. 1.).

                     (20)

                        Uredba Komisije (EU) 2017/1154 od 7. lipnja 2017. o izmjeni Uredbe Komisije (EU) 2017/1151 o dopuni Uredbe (EZ) br. 715/2007 Europskog parlamenta i Vijeća o homologaciji tipa motornih vozila u odnosu na emisije iz lakih osobnih i gospodarskih vozila (Euro 5 i Euro 6) i pristupu podacima za popravke i održavanje vozila, o izmjeni Direktive 2007/46/EZ Europskog parlamenta i Vijeća, Uredbe Komisije (EZ) br. 692/2008 i Uredbe Komisije (EU) br. 1230/2012 te stavljanju izvan snage Uredbe (EZ) br. 692/2008 te o izmjeni Direktive 2007/46/EZ Europskog parlamenta i Vijeća s obzirom na stvarne emisije tijekom vožnje lakih osobnih i gospodarskih vozila (Euro 6) (SL L 175, 7.7.2017., str. 708.).

                     (21)

                        Uredba Komisije (EU) 2016/646 od 20. travnja 2016. o izmjeni Uredbe (EZ) br. 692/2008 s obzirom na emisije iz lakih osobnih i gospodarskih vozila (Euro 6) (SL L 109, 26.4.2016., str. 1.).

                     (22)

                        Presuda od 13. prosinca 2018., Ville de Paris, Ville de Bruxelles i Ayuntamiento de Madrid protiv Komisije, T-339/16, T-352/16 i T-391/16, EU:T:2018:927.

                     (23)

                        Odluka Vijeća 1999/468/EZ od 28. lipnja 1999. o utvrđivanju postupaka za izvršavanje provedbenih ovlasti dodijeljenih Komisiji (SL L 184, 17.7.1999., str. 23.).

                     (24)

                        Uredba (EU) br. 182/2011 Europskog parlamenta i Vijeća od 16. veljače 2011. o utvrđivanju pravila i općih načela u vezi s mehanizmima nadzora država članica nad izvršavanjem provedbenih ovlasti Komisije (SL L 55, 28.2.2011., str. 13.).

    ---documentbreak---

               EUROPSKA KOMISIJA
            Bruxelles, 14.6.2019.
            COM(2019) 208 final
            PRILOG
            a következőhöz:
            Prijedloguuredbe Europskog Parlamenta i Vijeća
            o izmjeni Uredbe (EZ) br. 715/2007 o homologaciji tipa motornih vozila u odnosu na emisije iz lakih osobnih i gospodarskih vozila (Euro 5 i Euro 6) i pristupu podacima za popravke i održavanje vozila

               PRILOG

               U Prilog I. Uredbi (EZ) br. 715/2007 umeće se sljedeća tablica 2.a:

                „Tablica 2.a

               Faktori sukladnosti stvarnih emisija tijekom vožnje

                        Dušikovi oksidi (NOx)

                        Broj čestica (PN)

                        Ugljikov monoksid (CO)(
                           1
                        )

                        Ukupni ugljikovodici (THC)

                        Ugljikovodici i dušikovi oksidi zajedno (THC + NOx)

                        CFpollutant-final (2)

                        1,43

                        1,5

                        —

                        —

                        —

                        CF pollutant-temp (3)

                        2,1

                        1,5

                        —

                        —

                        —

               (1) Emisije ugljikova monoksida mjere se i bilježe u svim ispitivanjima stvarnih emisija tijekom vožnje (RDE).

                (2) CFpollutant-final je faktor sukladnosti za utvrđivanje sukladnosti s graničnim vrijednostima emisija prema normi Euro 6 uz uzimanje u obzir tehničkih nesigurnosti povezanih s uporabom prijenosnog sustava za mjerenje emisija (PEMS).

                (3) CF pollutant-temp privremeni je faktor sukladnosti koji se može upotrijebiti na zahtjev proizvođača kao alternativa faktoru CFpollutant-final tijekom razdoblja od 5 godina i 4 mjeseca nakon datuma utvrđenih u članku 10. stavcima 4. i 5.”.


               EUROPSKA KOMISIJA
            Bruxelles, 4.9.2019.
            COM(2019) 461 final
            2019/0186(APP)
            Prijedlog
            UREDBE VIJEĆA
            o mjerama koje se odnose na izvršenje i financiranje općeg proračuna Unije u 2020. u vezi s povlačenjem Ujedinjene Kraljevine iz Unije

               OBRAZLOŽENJE

               1.KONTEKST PRIJEDLOGA

               •Razlozi i ciljevi prijedloga

               Ujedinjena Kraljevina odlučila je napustiti Europsku uniju i pokrenula je postupak predviđen člankom 50. Ugovora o Europskoj uniji (UEU). Na zahtjev Ujedinjene Kraljevine Europsko vijeće (članak 50.) donijelo je 11. travnja 2019. odluku
                  1
                o dodatnom produljenju
                  2
                razdoblja propisanog člankom 50. stavkom 3. UEU-a do 31. listopada 2019. Ako Ujedinjena Kraljevina do 31. listopada 2019. ne ratificira Sporazum o povlačenju ili ne zatraži treće produljenje koje Europsko vijeće (članak 50.) treba jednoglasno prihvatiti, razdoblje iz članka 50. stavka 3. UEU-a tada će završiti. Ujedinjena Kraljevina tada će od 1. studenoga 2019. biti treća zemlja bez sporazuma o urednom povlačenju. Komisija i dalje smatra da je uredno povlačenje Ujedinjene Kraljevine iz Unije na temelju Sporazuma o povlačenju najbolje rješenje.

               U Komunikaciji od 12. lipnja 2019. – „Trenutačno stanje pripreme izvanrednih mjera za povlačenje Ujedinjene Kraljevine iz Europske unije”
                  3
                Komisija je podsjetila da se, u skladu s pristupom koji je Europsko vijeće (članak 50.) naglašavalo tijekom procesa, svi dionici moraju nastaviti pripremati za sve moguće ishode, uključujući povlačenje bez sporazuma. Zaključeno je da će Komisija nastaviti pratiti politička kretanja i procijeniti hoće li biti potrebno produljenje donesenih mjera. Ovim se prijedlogom do 2020. produljuje okvir za izvanredne situacije za proračun Unije utvrđen u Uredbi Vijeća (EU, Euratom) 2019/1197 od 9. srpnja 2019. o mjerama koje se odnose na izvršenje i financiranje općeg proračuna Unije u 2019. u vezi s povlačenjem Ujedinjene Kraljevine iz Unije
                  4
               . U prijedlogu se utvrđuju pravila o odnosima između Unije, s jedne strane, te Ujedinjene Kraljevine i njezinih korisnika, s druge strane, s obzirom na financiranje i izvršenje proračuna u 2020.

               Otkako je Ujedinjena Kraljevina dostavila obavijest o svojoj namjeri povlačenja iz Unije, Europska unija dosljedno navodi da su Unija i Ujedinjena Kraljevina obvezne poštovati svoje obveze koje proizlaze iz cijelog razdoblja članstva Ujedinjene Kraljevine u Uniji. Na to je načelo podsjetilo Europsko vijeće u svojim zaključcima od 29. travnja 2017. te je navedeno u uvodu Sporazuma o povlačenju
                  5
               . Izostanak sporazuma o povlačenju na datum povlačenja ne bi utjecao na to vodeće načelo.

               U slučaju povlačenja bez sporazuma, proračunski odnosi između Unije i Ujedinjene Kraljevine ne bi bili pravno uređeni. Takav pravni vakuum doveo bi do znatnih nesigurnosti i poteškoća u izvršenju proračuna Unije za 2019. i 2020. za sve korisnike u Ujedinjenoj Kraljevini, a u nekim slučajevima i za korisnike iz drugih država članica. U skladu s općim pristupom Komisije, ovaj je prijedlog izvanredna mjera za odgovor na tu situaciju.

               Nakon povlačenja Ugovori i sekundarno zakonodavstvo neće se primjenjivati na Ujedinjenu Kraljevinu. Ujedinjena Kraljevina ili subjekti s poslovnim nastanom u Ujedinjenoj Kraljevini neće više biti prihvatljivi za primanje financijskih sredstava u okviru tih programa Unije, osim ako su relevantne odredbe za sudjelovanje trećih zemalja uključene u pravne akte EU-ovih programa potrošnje.

               Svrha je ovog prijedloga do 2020. produljiti okvir za izvanredne situacije na temelju Uredbe (EU, Euratom) 2019/1197 te tako izbjeći ili barem smanjiti najveće poremećaje za korisnike programâ potrošnje i drugih djelovanja EU-a u vrijeme povlačenja i do kraja 2020., a očekuje se i da će se time olakšati financijski dogovor između Unije i Ujedinjene Kraljevine.

               Predloženim okvirom za izvanredne situacije predviđa se mogućnost da Ujedinjena Kraljevina i subjekti iz Ujedinjene Kraljevine u okviru primjene Uredbe (EU, Euratom) 2019/1197 i dalje budu prihvatljivi za financiranje financijskim sredstvima Unije tijekom 2020., na temelju pravnih obveza koje su sklopljene prije datuma povlačenja ili u razdoblju od datuma povlačenja do kraja 2019. To je podložno uvjetu da se Ujedinjena Kraljevina pismeno obveže da će doprinijeti financiranju proračuna za 2020. u skladu s uvjetima utvrđenima u ovom prijedlogu. Osim toga, Ujedinjena Kraljevina trebala bi se pismeno obvezati da će prihvatiti kontrole i revizije kojima je obuhvaćeno cijelo razdoblje provedbe programâ ili djelovanja. Pod tim uvjetima financijski interesi Unije bit će zaštićeni.

               Ujedinjena Kraljevina i subjekti iz Ujedinjene Kraljevine, kao i subjekti iz drugih država članica na čiju prihvatljivost utječe povlačenje Ujedinjene Kraljevine, i dalje bi se koristili financiranjem Unije u skladu s uvjetima utvrđenima u ovom prijedlogu. Time bi se ublažili najveći poremećaji izazvani povlačenjem na postojeće sporazume i odluke.  Omogućilo bi se uredno proračunsko izvršenje pravnih obveza povezanih s Ujedinjenom Kraljevinom i subjektima iz Ujedinjene Kraljevine koje su potpisane ili prihvaćene prije datuma povlačenja ili u razdoblju od datuma povlačenja do kraja 2019., u okviru primjene Uredbe (EU, Euratom) 2019/1197.

               Osim toga, budući da bi Ujedinjena Kraljevina financirala svoj dio proračuna za 2020. te u skladu s ciljem cjelovite provedbe višegodišnjeg financijskog okvira za razdoblje 2014.–2020., o kojem je odlučeno dok je Ujedinjena Kraljevina bila članica Unije, Ujedinjena Kraljevina i subjekti iz Ujedinjene Kraljevine bili bi u 2020. prihvatljivi za potrebe uvjeta utvrđenih u pozivima, nadmetanjima, natječajima ili bilo kojem drugom postupku koji može dovesti do financiranja iz proračuna Unije. To se ne bi primjenjivalo u slučaju kada postoje ograničenja u pogledu sigurnosti ili na djelovanja koja uključuju Europsku investicijsku banku ili Europski investicijski fond. Takvo financiranje iz sredstava Unije bilo bi ograničeno na prihvatljive rashode nastale u 2020., osim za ugovore o javnoj nabavi potpisane prije kraja 2020. u okviru primjene glave VII. Uredbe (EU, Euratom) 2018/1046 Europskog parlamenta i Vijeća („Financijska uredba”), koji bi se i dalje provodili u skladu s uvjetima tih ugovora, i osim za program Ujedinjene Kraljevine za izravna plaćanja u poljoprivredi za godinu podnošenja zahtjeva 2020., koji će biti isključen iz prihvatljivosti.

               Predloženim okvirom za izvanredne situacije omogućilo bi se i financiranje djelovanja čiji su korisnici države članice i subjekti iz država članica ako ta prihvatljivost ovisi o tome da je Ujedinjena Kraljevina država članica ili proizlazi iz Uredbe (EU, Euratom) 2019/1197, pod uvjetom da se ta posebna djelovanja provode u skladu s pravnim obvezama koje su potpisane ili prihvaćene prije datuma povlačenja ili u 2019. u okviru primjene Uredbe (EU, Euratom) 2019/1197.

               Prihvatljivost Ujedinjene Kraljevine i subjekata iz Ujedinjene Kraljevine počela bi se primjenjivati tek nakon što se ispune uvjeti utvrđeni u ovom prijedlogu, uključujući uvjet da Ujedinjena Kraljevina izvrši prvu uplatu u proračun EU-a za 2020.  Okvir za izvanredne situacije kojim se predviđa prihvatljivost Ujedinjene Kraljevine i subjekata iz Ujedinjene Kraljevine prestao bi se primjenjivati ako bi Ujedinjena Kraljevina obustavila plaćanja ili ako bi u provedbi kontrola i revizija bili uočeni znatni nedostaci.

               Doprinos Ujedinjene Kraljevine temelji se na nacrtu proračuna za 2020., kako je predložen 5. srpnja 2019. za 28 država članica
                  6
               , i prilagodio bi se kako bi se u obzir uzela razina odobrenih sredstava za plaćanje u donesenom proračunu. Podrazumijeva se da nijedna država članica ne bi smjela biti u nepovoljnijem položaju u pogledu svojeg doprinosa nakon donošenja ove Uredbe od onog utvrđenog u proračunu za 2020. kako je predložen. Stoga bi se, kako bi se osigurao pozitivan učinak ove Uredbe za sve države članice, konkretni iznos oduzeo prije nego što se taj doprinos unese u proračun Unije. Takav konkretni iznos koristio bi državama članicama koje bi u suprotnome bile u nepovoljnom položaju nakon donošenja ove Uredbe, kako je dodatno utvrđeno u posebnim praktičnim aranžmanima kojima se određuje raspodjela dospjelih plaćanja i Komisiji povjerava isplata konkretnog iznosa.

               Prijedlogom se ne dovode u pitanje pregovori o sporazumu s Ujedinjenom Kraljevinom o financijskom dogovoru kojim se u cijelosti pokrivaju uzajamne obveze. Ako se sporazum ne postigne 2019. ili 2020., stanje na početku 2021. bit će jednako onome koje na datum povlačenja vrijedi za uzajamne obveze koje su preuzele Unija i Ujedinjena Kraljevina. U svakom slučaju, Unija i Ujedinjena Kraljevina morale bi poštovati svoje obveze koje proizlaze iz cijelog razdoblja članstva Ujedinjene Kraljevine u Uniji.

               •Dosljednost s postojećim odredbama politike u određenom području

                  Cilj je ovog prijedloga smanjiti negativan učinak povlačenja Ujedinjene Kraljevine na proračun Unije i provedbu politika Unije.

               •Dosljednost u odnosu na druge politike Unije

                  Ovaj je prijedlog dio pripravnosti i plana Unije za izvanredne situacije kako bi se ublažili najveći poremećaji izazvani povlačenjem Ujedinjene Kraljevine iz Unije bez sporazuma o povlačenju i potpuno je u skladu s mandatom Vijeća za pregovore s Ujedinjenom Kraljevinom o njezinu povlačenju iz Unije.

               2.PRAVNA OSNOVA, SUPSIDIJARNOST I PROPORCIONALNOST

               •Pravna osnova

                  Člankom 352. UFEU-a i člankom 203. Ugovora o Euratomu Uniji se omogućuje da donese odgovarajuće mjere ako se djelovanje Unije u okviru njezinih politika pokaže potrebnim za postizanje jednog od ciljeva utvrđenih Ugovorima, a za to potrebne ovlasti nisu predviđene u Ugovorima. Predložena uredba mjera je kojom se, nakon povlačenja države članice, omogućuje nastavak financiranja i provedbe djelovanja financiranih iz proračuna Unije u slučaju nesklapanja sporazuma s tom državom. Takva je mjera potrebna kako bi se izvršio proračun Unije za 2020., koji je predložen 5. srpnja 2019. za 28 država članica, omogućilo primanje uplata iz države članice koja se povlači i pružilo rješenje za tekuća djelovanja koja se financiraju iz proračuna Unije za Ujedinjenu Kraljevinu i korisnike iz Ujedinjene Kraljevine i za nova djelovanja koja su opravdana doprinosom Ujedinjene Kraljevine u proračun za 2020. Ugovorima nisu predviđene potrebne ovlasti Unije za donošenje takvih prijelaznih mjera te su stoga članak 352. UFEU-a i članak 203. Ugovora o Euratomu odgovarajuća pravna osnova.

               •Supsidijarnost (za neisključivu nadležnost)

                  Proračunom Unije za 2020., koji je predložen 5. srpnja 2019. za 28 država članica, financirat će se djelovanja i programi potrošnje u okviru višegodišnjeg financijskog okvira za razdoblje 2014.–2020. kako ih je donio zakonodavac Unije.  Stoga se ciljevi predloženog djelovanja mogu postići jedino mjerom na razini Unije.

               •Proporcionalnost

                  Prijedlogom se ne prelazi ono što je potrebno za ostvarivanje ciljeva mjere jer je ograničen na određivanje uvjeta potrebnih za utvrđivanje prihvatljivosti Ujedinjene Kraljevine i subjekata iz Ujedinjene Kraljevine. Prijedlog je vremenski ograničen.

               •Odabir instrumenta

                  S obzirom na to da je potrebno donijeti obvezujući akt koji bi bio izravno primjenjiv, prijedlog uredbe jedini je odgovarajući oblik.

               3.REZULTATI EX POST EVALUACIJA, SAVJETOVANJA S DIONICIMA I PROCJENE UČINAKA

               •Ex post evaluacija/provjera primjerenosti postojećeg zakonodavstva

               •Savjetovanja s dionicima

                  Savjetovanje s dionicima nije bilo moguće provesti zbog toga što je prijedlog trebalo izraditi hitno kako bi ga Vijeće moglo pravovremeno donijeti, nakon primitka suglasnosti Europskog parlamenta, kako bi se u najvećoj mjeri smanjilo razdoblje nesigurnosti za korisnike i za financiranje proračuna za 2020.

               •Procjena učinka

                  Zbog prirode predložene mjere, u skladu sa smjernicama za bolju regulativu nije provedena procjena učinka. Predloženim okvirom za izvanredne situacije omogućilo bi se neometano izvršenje proračuna za 2020. i mogućeg budućeg sporazuma s Ujedinjenom Kraljevinom u pogledu obveza koje proizlaze iz cijelog razdoblja članstva Ujedinjene Kraljevine u Uniji.

               4.UTJECAJ NA PRORAČUN

                  U slučaju povlačenja bez sporazuma, ovim bi se prijedlogom ponovno uspostavila prihvatljivost Ujedinjene Kraljevine i korisnika iz Ujedinjene Kraljevine sve dok Ujedinjena Kraljevina doprinosi proračunu za 2020. Omogućilo bi se i primanje doprinosa Ujedinjene Kraljevine kako su utvrđeni u nacrtu proračuna za 2020., koji je predložen 5. srpnja 2019. za 28 država članica, nakon prilagodbe tih doprinosa kako bi se u obzir uzela razina odobrenih sredstava za plaćanje u donesenom proračunu.

                  Prihvaćanje uvjeta za okvir za izvanredne situacije za 2019. i pisana obveza Ujedinjene Kraljevine o prihvaćanju potrebnih kontrola i revizija bili bi uvjeti za primjenu ovog okvira za izvanredne situacije za 2020.

               2019/0186 (APP)

               Prijedlog

               UREDBE VIJEĆA

               o mjerama koje se odnose na izvršenje i financiranje općeg proračuna Unije u 2020. u vezi s povlačenjem Ujedinjene Kraljevine iz Unije

               VIJEĆE EUROPSKE UNIJE,

               uzimajući u obzir Ugovor o funkcioniranju Europske unije, a posebno njegov članak 352.,

               uzimajući u obzir Ugovor o osnivanju Europske zajednice za atomsku energiju, a posebno njegov članak 203.,

               uzimajući u obzir prijedlog Europske komisije,

               nakon prosljeđivanja nacrta zakonodavnog akta nacionalnim parlamentima,

               uzimajući u obzir suglasnost Europskog parlamenta
                  7
               ,

               u skladu s posebnim zakonodavnim postupkom,

               budući da:

               (1)Ujedinjena Kraljevina dostavila je 29. ožujka 2017. obavijest o namjeri povlačenja iz Unije na temelju članka 50. Ugovora o Europskoj uniji (UEU). Ugovori će se prestati primjenjivati na Ujedinjenu Kraljevinu od dana stupanja na snagu sporazuma o povlačenju ili, ako do toga ne dođe, dvije godine od te obavijesti odnosno od 30. ožujka 2019., osim ako Europsko vijeće, u dogovoru s Ujedinjenom Kraljevinom, jednoglasno odluči produljiti to razdoblje. To je razdoblje dva puta produljeno, posljednji put Odlukom Europskog vijeća (EU) 2019/584
                  8
               , kojom je produljeno do 31. listopada 2019.  Ako s Ujedinjenom Kraljevinom ne bude sklopljen sporazum o povlačenju i ako se razdoblje iz članka 50. stavka 3. UEU-a dodatno ne produlji, potrebno je u okviru budućeg međunarodnog sporazuma između Ujedinjene Kraljevine i Unije postići financijski dogovor  o financijskim obvezama koje proizlaze iz članstva Ujedinjene Kraljevine u Uniji.

               (2)Ovom se Uredbom ne dovode u pitanje obveze Unije i obveze Ujedinjene Kraljevine koje proizlaze iz cijelog razdoblja članstva Ujedinjene Kraljevine u Uniji.

               (3)Uredbom Vijeća (EU, Euratom) 2019/1197
                  9
                utvrđena su pravila o odnosima između Unije, s jedne strane, te Ujedinjene Kraljevine i njezinih korisnika, s druge strane, s obzirom na financiranje i izvršenje općeg proračuna Unije („proračun”) u 2019. Potrebno je utvrditi i pravila o odnosima između Unije, s jedne strane, te Ujedinjene Kraljevine i njezinih korisnika, s druge strane,  s obzirom na financiranje i izvršenje proračuna u 2020.

               (4)Jedine ovlasti predviđene Ugovorima koje se odnose na donošenje mjera o izvršenju i financiranju proračuna u 2020. u vezi s povlačenjem Ujedinjene Kraljevine iz Unije bez sporazuma u povlačenju jesu one predviđene u članku 352. Ugovora o funkcioniranju Europske Unije (UFEU) i članku 203. Ugovora o osnivanju Europske zajednice za atomsku energiju.

               (5)Ujedinjena Kraljevina te osobe i subjekti s poslovnim nastanom u Ujedinjenoj Kraljevini sudjeluju u nizu programa ili djelovanja Unije na temelju članstva Ujedinjene Kraljevine u Uniji. Sudjelovanje se odvija temeljem sporazuma sklopljenih s Ujedinjenom Kraljevinom ili osobama ili subjektima s poslovnim nastanom u Ujedinjenoj Kraljevini ili odluka u korist Ujedinjene Kraljevine ili osoba ili subjekata s poslovnim nastanom u Ujedinjenoj Kraljevini, koji čine pravne obveze.

               (6)Za mnoge od tih sporazuma i odluka pravila o prihvatljivosti nalažu da korisnik mora biti država članica ili osoba ili subjekt s poslovnim nastanom u državi članici. U takvim slučajevima prihvatljivost Ujedinjene Kraljevine ili osoba ili subjekata s poslovnim nastanom u Ujedinjenoj Kraljevini povezana je s članstvom Ujedinjene Kraljevine u Uniji. Stoga povlačenje Ujedinjene Kraljevine iz Unije bez sporazuma o povlačenju znači gubitak prihvatljivosti tih primatelja za financiranje Unije s skladu sa sporazumima i odlukama. Međutim, to se ne odnosi na slučajeve u kojima bi osobe ili subjekti s poslovnim nastanom u Ujedinjenoj Kraljevini sudjelovali u pojedinom djelovanju na temelju odgovarajućih pravila Unije za osobe i subjekte s poslovnim nastanom u trećoj zemlji i podložno uvjetima koji se primjenjuju na temelju tih pravila.

               (7)U slučaju povlačenja bez sporazuma o povlačenju, bilo bi u interesu kako Unije i njezinih država članica tako i Ujedinjene Kraljevine i osoba i subjekata s poslovnim nastanom u Ujedinjenoj Kraljevini da se u 2020. osigura prihvatljivost Ujedinjene Kraljevine i korisnika s poslovnim nastanom u Ujedinjenoj Kraljevini za primanje financijskih sredstava Unije i za sudjelovanje Ujedinjene Kraljevine u financiranju proračuna za 2020. Isto tako u interesu bi bilo ako bi se pravne obveze potpisane i prihvaćene prije datuma povlačenja ili u 2019. u okviru primjene članka 4. Uredbe (EU, Euratom) 2019/1197 mogle nastaviti izvršavati tijekom cijele 2020.

               (8)Stoga je primjereno utvrditi uvjete pod kojima bi Ujedinjena Kraljevina te osobe i subjekti s poslovnim nastanom u Ujedinjenoj Kraljevini mogli i dalje biti prihvatljivi u 2020. u pogledu sporazuma koji su s njima potpisani i odluka koje su u vezi s njima donesene do datuma na koji se Ugovori prestaju primjenjivati na Ujedinjenu Kraljevinu i u Ujedinjenoj Kraljevini („datum povlačenja”) ili u 2019. u okviru primjene članka 4. Uredbe (EU, Euratom) 2019/1197. Za primjenu ove Uredbe potrebno je ispuniti sljedeće uvjete: i. da je Ujedinjena Kraljevina u pisanom obliku Komisiji potvrdila svoju obvezu da će nastaviti plaćati doprinos, izračunan na temelju procijenjenih vlastitih sredstava Ujedinjene Kraljevine kako su navedena u nacrtu proračuna za 2020., kako je predložen 5. srpnja 2019., i prilagođen kako bi se u obzir uzeo ukupan iznos odobrenih sredstava za plaćanje utvrđen u donesenom proračunu za 2020.; ii. da je Ujedinjena Kraljevina platila prvi obrok; iii. da je Ujedinjena Kraljevina u pisanom obliku Komisiji potvrdila obvezu da će dopustiti cjelovite revizije i kontrola od strane Unije u skladu s primjenjivim pravilima; iv. i da je Komisija donijela odluku na temelju članka 2. stavka 2. Uredbe Vijeća (EU, Euratom) 2019/1197 i da nije donijela odluku na temelju članka 3. stavka 2. te uredbe. S obzirom na potrebu za sigurnošću primjereno je ograničiti vrijeme za ispunjenje uvjeta. Komisija bi trebala donijeti odluku o ispunjenju tih uvjeta.

               (9)Uvjeti u pogledu doprinosa Ujedinjene Kraljevine trebali bi se temeljiti na nacrtu proračuna za 2020., kako je predložen za 28 država članica, i trebali bi se prilagoditi kako bi se u obzir uzeo ukupni iznos odobrenih sredstava za plaćanje u donesenom proračunu. Podrazumijeva se da nijedna država članica ne bi smjela biti u nepovoljnijem položaju u pogledu svojeg doprinosa nakon donošenja ove Uredbe od onog utvrđenog u proračunu za 2020. kako je predložen. Stoga je, kako bi se osigurao pozitivan učinak ove Uredbe za sve države članice, primjereno oduzeti konkretni iznos od iznosa doprinosa Ujedinjene Kraljevine koji se treba unijeti u opći proračun Unije. Takav konkretni iznos trebao bi koristiti državama članicama koje bi u suprotnome bile u nepovoljnom položaju nakon donošenja ove Uredbe, kako je dodatno utvrđeno u posebnim praktičnim aranžmanima kojima se određuje raspodjela dospjelih plaćanja i Komisiji povjerava isplata konkretnog iznosa.

               (10)Sve dok su ispunjeni uvjeti za prihvatljivost Ujedinjene Kraljevine te osoba i subjekata s poslovnim nastanom u Ujedinjenoj Kraljevini utvrđeni na temelju ove Uredbe, primjereno je osigurati njihovu prihvatljivost u 2020. za potrebe uvjeta utvrđenih u pozivima, nadmetanjima, natječajima ili bilo kojem drugom postupku koji može dovesti do financiranja iz proračuna Unije, osim posebnih slučajeva koji se odnose na sigurnost i na gubitak članstva Ujedinjene Kraljevine u Europskoj investicijskoj banci, te im omogućiti financiranje iz sredstava Unije. Takvo financiranje iz sredstava Unije trebalo bi biti ograničeno na prihvatljive rashode nastale u 2020., osim za ugovore o javnoj nabavi potpisane prije kraja 2020. u okviru primjene glave VII. Uredbe (EU, Euratom) 2018/1046 Europskog parlamenta i Vijeća
                  10
               („Financijska uredba”), koji se i dalje provode u skladu s uvjetima tih ugovora, i osim za program Ujedinjene Kraljevine za izravna plaćanja u poljoprivredi za godinu podnošenja zahtjeva 2020., koji bi trebalo isključiti iz prihvatljivosti. U skladu s Financijskom uredbom, u pozivima, nadmetanjima, natječajima ili drugim postupcima te u svim sporazumima koji proizlaze iz njih, s Ujedinjenom Kraljevinom ili osobama ili subjektima s poslovnim nastanom u Ujedinjenoj Kraljevini, ili u odlukama u korist Ujedinjene Kraljevine ili osoba ili subjekata s poslovnim nastanom u Ujedinjenoj Kraljevini, treba utvrditi uvjete za prihvatljivost i nastavak prihvatljivosti upućivanjem na ovu Uredbu.

               (11)Također je primjereno osigurati nastavak prihvatljivosti Ujedinjene Kraljevine te osoba i subjekata s poslovnim nastanom u Ujedinjenoj Kraljevini pod uvjetima da Ujedinjena Kraljevina nastavi plaćati doprinos za 2020. i da se kontrole i revizije mogu provesti učinkovito. Ako navedeni uvjeti više nisu ispunjeni, Komisija bi trebala donijeti odluku kojom se utvrđuje prestanak ispunjavanja uvjeta. U tom slučaju Ujedinjena Kraljevina te osobe i subjekti s poslovnim nastanom u Ujedinjenoj Kraljevini trebali bi prestati biti prihvatljivi za financiranje Unije.

               (12)Također je primjereno u 2020. osigurati nastavak prihvatljivosti djelovanja u kojima države članice ili osobe ili subjekti s poslovnim nastanom u državama članicama primaju financijska sredstva Unije i koja su povezana s Ujedinjenom Kraljevinom. Međutim, u slučaju da Ujedinjena Kraljevina ne prihvati kontrole i revizije, to bi trebao biti element koji treba uzeti u obzir u svrhu dobrog financijskog upravljanja pri procjeni provedbe takvih djelovanja.

               (13)Djelovanja bi se trebala nastaviti provoditi u skladu s relevantnim pravilima kojima se uređuju takva djelovanja, uključujući Financijsku uredbu. Stoga je za potrebe primjene takvih pravila s Ujedinjenom Kraljevinom potrebno postupati kao s državom članicom.

               (14)S obzirom na to da ciljeve ove Uredbe ne mogu dostatno ostvariti države članice, nego se zbog toga što se odnose na proračun Unije i programe i djelovanja koje provodi Unija oni na bolji način mogu ostvariti na razini Unije, Unija može donijeti mjere u skladu s načelom supsidijarnosti utvrđenim u članku 5. UEU-a. U skladu s načelom proporcionalnosti utvrđenim u tom članku, ova Uredba ne prelazi ono što je potrebno za ostvarivanje tih ciljeva.

               (15)Kako bi se omogućila ograničena fleksibilnost, Komisiji bi trebalo delegirati ovlast za donošenje akata u skladu s člankom 290. UFEU-a u pogledu mogućeg produljenja rokova utvrđenih u članku 2. stavku 1. prvom podstavku točkama (a), (b) i (c) te izmjena rasporeda plaćanja. Posebno je važno da Komisija tijekom svojeg pripremnog rada provede odgovarajuća savjetovanja, uključujući ona na razini stručnjaka, te da se ta savjetovanja provedu u skladu s načelima utvrđenima u Međuinstitucijskom sporazumu o boljoj izradi zakonodavstva od 13. travnja 2016.
                  11
                Osobito, s ciljem osiguravanja ravnopravnog sudjelovanja u pripremi delegiranih akata, Europski parlament i Vijeće primaju sve dokumente istodobno kada i stručnjaci iz država članica te njihovi stručnjaci sustavno imaju pristup sastancima stručnih skupina Komisije koji se odnose na pripremu delegiranih akata. Kada je u slučaju rizika od ozbiljnog poremećaja u izvršenju i financiranju proračuna Unije za 2020. to nužno zbog krajnje hitnih razloga, delegirani akt trebao bi stupiti na snagu bez odgode i trebao bi se primjenjivati sve dok Europski parlament ili Vijeće ne podnesu prigovor.

               (16)Kako bi se izbjegli najveći poremećaji za korisnike Unijinih programâ potrošnje i drugih djelovanja na datum povlačenja Ujedinjene Kraljevine iz Unije, ova bi Uredba trebala hitno stupiti na snagu sljedećeg dana od dana objave u Službenom listu Europske unije i trebala bi se primjenjivati od dana koji slijedi nakon dana prestanka primjene Ugovorâ na Ujedinjenu Kraljevinu i u Ujedinjenoj Kraljevini, osim ako do tog datuma stupi na snagu sporazum o povlačenju sklopljen s Ujedinjenom Kraljevinom. S obzirom na to da se ovom Uredbom utvrđuju mjere za izvršenje i financiranje proračuna Unije za 2020., trebala bi se primjenjivati samo za prihvatljivost za 2020.,

               DONIJELO JE OVU UREDBU:

               Članak 1.
                  Predmet i područje primjene

               Ovom Uredbom utvrđuju se pravila o izvršenju i financiranju općeg proračuna Unije („proračun”) u 2020. u vezi s povlačenjem Ujedinjene Kraljevine iz Unije bez sporazuma o povlačenju i o djelovanjima u okviru izravnog, neizravnog i podijeljenog upravljanja za koje je prihvatljivost ispunjena članstvom Ujedinjene Kraljevine u Uniji na datum na koji se Ugovori prestaju primjenjivati na Ujedinjenu Kraljevinu i u Ujedinjenoj Kraljevini („datum povlačenja”).

               Ova se Uredba primjenjuje ne dovodeći u pitanje programe teritorijalne suradnje obuhvaćene Uredbom (EU) 2019/491 Europskog parlamenta i Vijeća
                  12
                i aktivnosti mobilnosti u svrhu učenja u okviru programa Erasmus+ obuhvaćene Uredbom (EU) 2019/499 Europskog parlamenta i Vijeća
                  13
               .

               Članak 2.
                  Uvjeti za prihvatljivost

               1.Ako Ujedinjena Kraljevina ili osoba ili subjekt s poslovnim nastanom u Ujedinjenoj Kraljevini prima financijska sredstva Unije u okviru djelovanja koja se provode u okviru izravnog, neizravnog ili podijeljenog upravljanju na temelju pravnih obveza potpisanih ili prihvaćenih prije datuma povlačenja ili u 2019. u okviru primjene članka 4. Uredbe (EU, Euratom) 2019/1197, a prihvatljivost u okviru tih djelovanja ovisi o članstvu Ujedinjene Kraljevine u Uniji, oni su i dalje prihvatljivi za financiranje iz sredstava Unije za prihvatljive rashode nastale u 2020. nakon datuma povlačenja, ako su ispunjeni sljedeći uvjeti i sve dok na snagu ne stupi odluka kako je navedena u članku 3. stavku 2.:

               (a)Ujedinjena Kraljevina je 1. siječnja 2020. ili u roku od [sedam] kalendarskih dana od stupanja na snagu ove Uredbe ili od datuma njezine primjene, ovisno o tome što nastupi kasnije, u pisanom obliku potvrdila Komisiji da će u skladu s rasporedom plaćanja utvrđenim u ovoj Uredbi doprinijeti iznos u eurima koji proizlazi iz sljedeće formule: UK VS NP2020. + udio UK-a u BND-u NP2020. x (OP P2020. – OP NP2020.);

               (b)Ujedinjena Kraljevina je 20. siječnja 2020. ili u roku od [20] kalendarskih dana od stupanja na snagu ove Uredbe ili od datuma njezine primjene, ovisno o tome što nastupi kasnije, na račun koji je odredila Komisija uplatila prvu uplatu koja odgovara [3,5] dvanaestina iznosa iz točke (a);

               (c)Ujedinjena Kraljevina je 1. siječnja 2020. ili u roku od [sedam] kalendarskih dana od stupanja na snagu ove Uredbe ili od datuma njezine primjene, ovisno o tome što nastupi kasnije, u pisanom obliku potvrdila Komisiji obvezu da će nastaviti prihvaćati kontrole i revizije koje obuhvaćaju cijelo razdoblje programa i djelovanja u skladu s primjenjivim pravilima;

               (d)Komisija je donijela odluku na temelju članka 2. stavka 2. Uredbe (EU, Euratom) 2019/1197 i nije donijela odluku na temelju članka 3. stavka 2. Uredbe (EU, Euratom) 2019/1197 i

               (e)Komisija je donijela odluku iz stavka 4. kojom se potvrđuje da su ispunjeni uvjeti iz točaka (a), (b) i (c) ovog podstavka.

               2.Za potrebe formule utvrđene u stavku 1. točki (a) primjenjuje se sljedeće:

               (a)„UK VS NP2020.” je iznos prikazan u retku „Ujedinjena Kraljevina” i stupcu „Ukupna vlastita sredstva” u tablici 7. dijela „A. Uvod i financiranje općeg proračuna Unije” u prihodovnom dijelu proračuna za 2020. utvrđenom u nacrtu proračuna Europske unije za financijsku godinu 2020., kako je predložen 5. srpnja 2019.
                  14
               ;

               (b) „Udio UK-a u BND-u NP2020.” je iznos prikazan u liniji „Ujedinjena Kraljevina” i stupcu „Vlastita sredstva na temelju BND-a” u tablici 7. dijela „A. Uvod i financiranje općeg proračuna” u prihodovnom dijelu proračuna za 2020. utvrđenom u nacrtu proračuna Europske unije za financijsku godinu 2020., kako je predložen 5. srpnja 2019., podijeljen iznosom koji je prikazan u liniji „Ukupno” u istom stupcu;

               (c)„OP P2020. – OP NP2020.” je razlika između iznosa prikazanog u retku „Ukupni rashodi” i stupca „Proračun 2020.” tablice „Rashodi” dijela „A. Uvod i financiranje općeg proračuna Unije” u prihodovnom dijelu proračuna Europske unije za financijsku godinu 2020. kako je donesen, i iznosa prikazanog u istom retku i istom stupcu iste tablice istog dijela nacrta proračuna Europske unije za financijsku godinu 2020., kako je predložen 5. srpnja 2019.;

               (d)Međutim, ako se proračun za 2020. konačno ne donese do datuma stupanja na snagu ove Uredbe ili do datuma njezine primjene, ovisno o tome što nastupi kasnije, „OP P2020. – OP NP2020.” iznosi nula.

               3.Iznos iz stavka 1. točke (a) nakon oduzimanja iznosa prve uplate iz stavka 1. točke (b) dijeli se na jednake obroke. Broj obroka odgovara broju punih mjeseci od datuma prve uplate iz stavka 1. točke (b) do kraja 2020.

               Iznos iz stavka 1. točke (a) unosi se u opći proračun Unije kao ostali prihodi nakon oduzimanja konkretnog iznosa s ciljem osiguravanja proračunske raspodjele kako je predviđeno u stupcu „Ukupna vlastita sredstva” tablice iz stavka 1. točke (a) i podložno posebnim praktičnim aranžmanima u tu svrhu.

               Obveza iz stavka 1. točke (c) posebno uključuje suradnju u području zaštite financijskih interesa Unije i prihvaćanje prava Komisije, Revizorskog suda i Europskog ureda za borbu protiv prijevara da pristupe podacima i dokumentima koji se odnose na doprinose Unije te da provode kontrole i revizije.

               4.Komisija donosi odluku o tome jesu li ispunjeni uvjeti iz stavka 1. točaka (a), (b) i (c).

               5.Komisija je ovlaštena za donošenje delegiranih akata u skladu s člankom 7. u vezi s produljenjem rokova utvrđenih u stavku 1. točkama (a), (b) i (c) ovog članka.

               Kada je u slučaju rizika od ozbiljnog poremećaja u izvršenju i financiranju proračuna Unije u 2020. to nužno zbog krajnje hitnih razloga, na delegirane akte donesene na temelju ovog stavka primjenjuje se postupak predviđen u članku 8.

               Članak 3.
                  Nastavak prihvatljivosti Ujedinjene Kraljevine
                  te osoba i subjekata s poslovnim nastanom u Ujedinjenoj Kraljevini

               1.
                     Prihvatljivost Ujedinjene Kraljevine te osoba i subjekata s poslovnim nastanom u Ujedinjenoj Kraljevini utvrđena u skladu s člankom 2. nastavlja se i u 2020. sve dok su ispunjeni sljedeći uvjeti:

               (a)
                     nakon prvog plaćanja izvršenog u skladu s člankom 2. stavkom 1. točkom (b) Ujedinjena Kraljevina uplaćivala je na račun koji je odredila Komisija mjesečni obrok iz članka 2. stavka 3. prvog radnog dana svakog mjeseca do kolovoza 2020.;

               (b)
                     Ujedinjena Kraljevina uplatila je prvog radnog dana u rujnu 2020. na račun koji je odredila Komisija preostale mjesečne obroke iz članka 2. stavka 3., osim ako Komisija za to plaćanje Ujedinjenoj Kraljevini dostavi drukčiji raspored plaćanja do 31. kolovoza 2020.;  i

               (c)
                     prilikom provedbe kontrola i revizija iz članka 2. stavka 1. točke (c) nisu uočeni značajni nedostaci.

               2.
                     Ako nije ispunjen jedan ili više uvjeta iz stavka 1., Komisija o tome donosi odluku. Ta se odluka objavljuje u Službenom listu Europske unije.

               Od dana stupanja na snagu odluke iz prvog podstavka ovog stavka Ujedinjena Kraljevina te osobe i subjekti s poslovnim nastanom u Ujedinjenoj Kraljevini prestaju biti prihvatljivi na temelju stavka 1. ovog članka te na temelju članaka 2. i 4., djelovanja prestaju biti prihvatljiva na temelju članka 6. stavka 2., a članak 5. prestaje se primjenjivati.

               3.
                     Komisija je ovlaštena za donošenje delegiranih akata u skladu s člankom 7. u vezi s različitim rasporedom za plaćanja iz stavka 1. točaka (a) i (b) ovog članka.

               Kada je u slučaju rizika od ozbiljnog poremećaja u izvršenju i financiranju proračuna Unije u 2020. to nužno zbog krajnje hitnih razloga, na delegirane akte donesene na temelju ovog stavka primjenjuje se postupak predviđen u članku 8.

               Članak 4.
                  Sudjelovanje u pozivima i prihvatljivost rashoda koji iz toga proizlaze

               1.
                     Od datuma stupanja na snagu odluke iz članka 2. stavka 1. točke (e) i sve dok na snagu ne stupi odluka iz članka 3. stavka 2., Ujedinjena Kraljevina ili osobe i subjekti s poslovnim nastanom u Ujedinjenoj Kraljevini prihvatljivi su u 2020. za potrebe uvjeta utvrđenih u svim pozivima, nadmetanjima, natječajima ili bilo kojem drugom postupku koji može dovesti do financiranja iz proračuna Unije u istoj mjeri kao i države članice i osobe ili subjekti s poslovnim nastanom u državama članicama, te su prihvatljivi za financiranje iz sredstava Unije za prihvatljive rashode nastale u 2020.

               Neovisno o prvom podstavku:

               (a)
                     ugovori potpisani u okviru primjene glave VII. Uredbe (EU, Euratom) 2018/1046 („Financijska uredba”) do kraja 2020. provode se u skladu s uvjetima tih ugovora i do njihova krajnjeg roka;

               (b)
                     rashodi za program izravnih plaćanja Ujedinjene Kraljevine za godinu zahtjeva 2020. na temelju Uredbe (EU) br. 1307/2013 Europskog parlamenta i Vijeća
                  15
                nisu prihvatljivi za financiranje iz sredstava Unije.

               2.
                     Neovisno o stavku 1., Ujedinjena Kraljevina ili osobe ili subjekti s poslovnim nastanom u Ujedinjenoj Kraljevini nisu prihvatljivi na temelju Uredbe (EU) br. 1309/2013 Europskog parlamenta i Vijeća
                  16
               , kako je izmijenjena Uredbom XXX, za djelovanja koja obuhvaćaju radnike koji su proglašeni viškom i samozaposlene osobe koje su prestale obavljati svoju djelatnost zbog povlačenja bez sporazuma i na temelju Uredbe Vijeća (EZ) br. 2012/2002
                  17
                o osnivanju Fonda solidarnosti Europske unije, kako je izmijenjena Uredbom XXX, za djelovanja koja obuhvaćaju veliko financijsko opterećenje za države članice koje se izravno pripisuje povlačenju bez sporazuma o povlačenju.

               3.
                     Prvi podstavak stavka 1. ne primjenjuje se:

               (a)
                     ako je sudjelovanje ograničeno na države članice i osobe ili subjekte s poslovnim nastanom u državama članicama iz sigurnosnih razloga;

               (b)
                     na financijske operacije koje se provode u okviru financijskih instrumenata kojima se izravno ili neizravno upravlja na temelju glave X. Financijske uredbe ili na financijske operacije za koje se jamči proračunom Unije u okviru Europskog fonda za strateška ulaganja (EFSU) uspostavljenoga Uredbom (EU) 2015/1017 Europskog parlamenta i Vijeća
                  18
                ili Europskog fonda za održivi razvoj (EFOR) uspostavljenog Uredbom (EU) 2017/1601 Europskog parlamenta i Vijeća
                  19
               .

               Članak 5.
                  Ostale potrebne prilagodbe

               Ako su ispunjeni uvjeti utvrđeni u članku 2. stavku 1. i sve dok na snagu ne stupi odluka iz članka 3. stavka 2., za potrebe primjene svih pravila kojima su uređena djelovanja koja se provode u okviru pravnih obveza iz članka 2. stavka 1., pozivi iz članka 4. i djelovanja koja se provode u okviru pravnih obveza potpisanih ili prihvaćenih nakon poziva iz članka 4., koji su potrebni za provedbu članka 2. stavka 1. i članka 4. stavka 1., s Ujedinjenom Kraljevinom postupa se kao s državom članicom, podložno odredbama ove Uredbe.

               Međutim, Ujedinjenoj Kraljevini ili predstavnicima Ujedinjene Kraljevine nije dopušteno sudjelovati u ijednom odboru koji pomaže u upravljanju na temelju pravila odgovarajućeg temeljnog akta ili u stručnim skupinama ili drugim tijelima koja savjetuju o programima ili o djelovanjima, uz iznimku odbora za praćenje ili sličnih odbora specifičnih za određene operativne, nacionalne ili slične programe u okviru podijeljenog upravljanja.

               Članak 6.
                  Prihvatljivost djelovanja koja se odnose na Ujedinjenu Kraljevinu kada države članice
                  ili osobe ili subjekti s poslovnim nastanom u državama članicama primaju sredstva Unije

               1.
                     Djelovanja u okviru izravnog, neizravnog i podijeljenog upravljanja za koja države članice ili osobe ili subjekti s poslovnim nastanom u državama članicama primaju financijska sredstva Unije na temelju pravnih obveza potpisanih ili prihvaćenih prije datuma povlačenja ili u 2019. u okviru primjene članka 4. Uredbe (EU, Euratom) 2019/1197 i za koje je prihvatljivost ispunjena članstvom Ujedinjene Kraljevine u Uniji na datum povlačenja ili prihvatljivošću Ujedinjene Kraljevine u okviru primjene članka 4. Uredbe (EU, Euratom) 2019/1197, prihvatljiva su za financiranje iz sredstava Unije za prihvatljive rashode nastale u 2020. od datuma povlačenja.

               2.
                     Djelovanja za koja je na datum povlačenja ispunjen uvjet prihvatljivosti koji se odnosi na minimalni broj sudionika iz različitih država članica u konzorciju, zahvaljujući članu konzorcija koji je osoba ili subjekt s poslovnim nastanom u Ujedinjenoj Kraljevini, prihvatljiva su za financiranje iz sredstava Unije za prihvatljive rashode nastale u 2020. ako su ispunjeni uvjeti iz članka 2. stavka 1. i sve dok na snagu ne stupi odluka iz članka 3. stavka 2.

               3.
                     Za potrebe procjene mogućeg ozbiljnog nedostatka pri ispunjavanju glavnih obveza u provedbi pravne obveze iz stavka 1. ovog članka, odgovorni dužnosnik za ovjeravanje uzima u obzir neispunjenje uvjeta iz članka 2. stavka 1. točke (c) ili odluku Komisije iz članka 3. stavka 2. u vezi s neispunjenjem uvjeta iz članka 3. stavka 1. točke (c).

               Članak 7.
                  Izvršavanje delegiranja ovlasti

               1.
                     Ovlast za donošenje delegiranih akata dodjeljuje se Komisiji podložno uvjetima utvrđenima ovim člankom.

               2.
                     Ovlast za donošenje delegiranih akata iz članaka 2. i 3. dodjeljuju se Komisiji na neodređeno vrijeme počevši od datuma stupanja na snagu ove Uredbe.

               3.
                     Europski parlament ili Vijeće u svakom trenutku mogu opozvati delegiranje ovlasti iz članaka 2. i 3. Odlukom o opozivu prekida se delegiranje ovlasti koje je u njoj navedeno. Opoziv počinje proizvoditi učinke sljedećeg dana od dana objave spomenute odluke u Službenom listu Europske unije ili na kasniji dan naveden u spomenutoj odluci. Odluka o opozivu ne utječe na valjanost delegiranih akata koji su već na snazi.

               4.
                     Prije donošenja delegiranog akta Komisija se savjetuje sa stručnjacima koje je imenovala svaka država članica u skladu s načelima utvrđenima u Međuinstitucijskom sporazumu o boljoj izradi zakonodavstva od 13. travnja 2016.

               5.
                     Čim donese delegirani akt, Komisija ga istodobno priopćuje Europskom parlamentu i Vijeću.

               6.
                     Delegirani akt donesen na temelju članaka 2. i 3. stupa na snagu samo ako ni Europski parlament ni Vijeće u roku od mjesec dana od priopćenja tog akta Europskom parlamentu i Vijeću na njega ne podnesu nikakav prigovor ili ako su prije isteka tog roka i Europski parlament i Vijeće obavijestili Komisiju da neće podnijeti prigovore. Taj se rok produljuje za mjesec dana na inicijativu Europskog parlamenta ili Vijeća.

               Članak 8.
                  Hitni postupak

               1.
                     Delegirani akti doneseni na temelju ovog članka stupaju na snagu bez odgode i primjenjuju se sve dok nije podnesen nikakav prigovor u skladu sa stavkom 2. Prilikom priopćenja delegiranog akta Europskom parlamentu i Vijeću navode se razlozi za primjenu hitnog postupka.

               2.
                     Europski parlament ili Vijeće mogu podnijeti prigovor na delegirani akt u skladu s postupkom iz članka 7. stavka 6. U takvom slučaju Komisija bez odgode stavlja dotični akt izvan snage nakon što joj Europski parlament ili Vijeće priopće svoju odluku o podnošenju prigovora.

               Članak 9.
                  Prijelazna odredba

               Odstupajući od članka 4. stavka 1. drugog podstavka točke (b) Uredbe (EU, Euratom) 2019/1197, rashodi za program izravnih plaćanja Ujedinjene Kraljevine za godinu podnošenja zahtjeva 2019. u skladu s Uredbom (EU) br. 1307/2013 prihvatljivi su za Unijino financiranje,   nakon što Komisija donese odluku iz članka 2. stavka 4. ove Uredbe, osim ako ne donese odluku iz članka 3. stavka 2. ove Uredbe.

               Članak 10.
                  Stupanje na snagu i primjena

               Ova Uredba stupa na snagu sljedećeg dana od dana objave u Službenom listu Europske unije.

               Primjenjuje se od dana koji slijedi nakon dana prestanka primjene Ugovorâ na Ujedinjenu Kraljevinu i u Ujedinjenoj Kraljevini na temelju članka 50. stavka 3. UEU-a.

               Međutim, ova se Uredba ne primjenjuje ako sporazum o povlačenju sklopljen s Ujedinjenom Kraljevinom u skladu s člankom 50. stavkom 2. UEU-a stupi na snagu do datuma iz drugog stavka ovog članka.

               Ova je Uredba u cijelosti obvezujuća i izravno se primjenjuje u svim državama članicama.

               Sastavljeno u Bruxellesu,

                     Za Vijeće

                     Predsjednik

                     (1)

                        Odluka Europskog vijeća (EU) 2019/584, SL L 101, 11.4.2019., str. 1.

                     (2)

                        Na zahtjev Ujedinjene Kraljevine Europsko vijeće odlučilo je 22. ožujka 2019. o prvom produljenju (Odluka Europskog vijeća (EU) 2019/476, SL L 80I, 22.3.2019., str. 1.).

                     (3)

                        COM/2019/276 final.

                     (4)

                        SL L 189, 15.7.2019., str. 1.

                     (5)

                        Sporazum o povlačenju Ujedinjene Kraljevine Velike Britanije i Sjeverne Irske iz Europske unije i Europske zajednice za atomsku energiju, SL C 144I, 25.4.2019., str. 1.

                     (6)

                        COM/2019/400 final od 5.7.2019.

                     (7)

                        Suglasnost od […].

                     (8)

                        Odluka Europskog vijeća (EU) 2019/584 donesena u dogovoru s Ujedinjenom Kraljevinom od 11. travnja 2019. o produljenju razdoblja na temelju članka 50. stavka 3. UEU-a, SL L 101, 11.4.2019., str. 1.

                     (9)

                        Uredba Vijeća (EU, Euratom) 2019/1197 od 9. srpnja 2019. o mjerama koje se odnose na izvršenje i financiranje općeg proračuna Unije u 2019. u vezi s povlačenjem Ujedinjene Kraljevine iz Unije (SL L 189, 15.7.2019., str. 1.).

                     (10)

                        Uredba (EU, Euratom) 2018/1046 Europskog parlamenta i Vijeća od 18. srpnja 2018. o financijskim pravilima koja se primjenjuju na opći proračun Unije, o izmjeni uredaba (EU) br. 1296/2013, (EU) br. 1301/2013, (EU) br. 1303/2013, (EU) br. 1304/2013, (EU) br. 1309/2013, (EU) br. 1316/2013, (EU) br. 223/2014, (EU) br. 283/2014 i Odluke br. 541/2014/EU te o stavljanju izvan snage Uredbe (EU, Euratom) br. 966/2012 (SL L 193, 30.7.2018., str. 1.).

                     (11)

                        SL L 123, 12.5.2016., str. 1.

                     (12)

                        Uredba (EU) 2019/491 Europskog parlamenta i Vijeća od 25. ožujka 2019. radi omogućivanja nastavka programâ teritorijalne suradnje PEACE IV (Irska–Ujedinjena Kraljevina) i Ujedinjena Kraljevina–Irska (Irska–Sjeverna Irska–Škotska) u kontekstu povlačenja Ujedinjene Kraljevine iz Unije (SL L 85I, 27.3.2019., str. 1.).

                     (13)

                        Uredba (EU) 2019/499 Europskog parlamenta i Vijeća od 25. ožujka 2019. o utvrđivanju odredbi za nastavak tekućih aktivnosti mobilnosti u svrhu učenja u okviru programa Erasmus+ uspostavljenog Uredbom (EU) br. 1288/2013, u kontekstu povlačenja Ujedinjene Kraljevine iz Unije (SL L 85I, 27.3.2019., str. 32.).

                     (14)

                        COM(2019) 400 final od 5. srpnja 2019.

                     (15)

                        Uredba (EU) br. 1307/2013 Europskog parlamenta i Vijeća od 17. prosinca 2013. o utvrđivanju pravila za izravna plaćanja poljoprivrednicima u programima potpore u okviru zajedničke poljoprivredne politike i o stavljanju izvan snage Uredbe Vijeća (EZ) br. 637/2008 i Uredbe Vijeća (EZ) br. 73/2009 (SL L 347, 20.12.2013., str. 608.).

                     (16)

                        Uredba (EU) br. 1309/2013 Europskog parlamenta i Vijeća od 17. prosinca 2013. o Europskom fondu za prilagodbu globalizaciji (2014. –2020.) i stavljanju izvan snage Uredbe (EZ) br. 1927/2006 (SL L 347, 20.12.2013., str. 855.).

                     (17)

                        Uredba Vijeća (EZ) br. 2012/2002 od 11. studenoga 2002. o osnivanju Fonda solidarnosti Europske unije (SL L 311, 14.11.2002., str. 3.).

                     (18)

                        Uredba (EU) 2015/1017 Europskog parlamenta i Vijeća od 25. lipnja 2015. o Europskom fondu za strateška ulaganja, Europskom savjetodavnom centru za ulaganja i Europskom portalu projekata ulaganja i o izmjeni uredaba (EU) br. 1291/2013 i (EU) br. 1316/2013 – Europski fond za strateška ulaganja (SL L 169, 1.7.2015., str. 1.).

                     (19)

                        Uredba (EU) 2017/1601 Europskog parlamenta i Vijeća od 26. rujna 2017. o uspostavi Europskog fonda za održivi razvoj (EFOR), jamstva EFOR-a i Jamstvenog fonda EFOR-a (SL L 249, 27.9.2017., str. 1.).